Șoferița de 104 ani care a rămas fără mașină merge cu bicicleta acum. Secretul longevității: fără grăsimi și fără bărbați
Bătrânica din Italia, în vârstă de 104 ani, prinsă recent la volan deși avea permisul suspendat, visează să conducă din nou. Și chiar face demersuri pentru a-și recăpăta acest drept.
Venerabila centenară, care între timp circulă mai mult cu bicicleta, a fost abordată de reporterii unei televiziuni din Germania chiar de ziua ei de naștere.
La 104 ani, Giuseppina Molinari vrea să se bucure în continuare de viață. În plus, visează să urce din nou la volanul mașinii sale - de plăcere, dar și de nevoie.
Giuseppina Molinari: "În satul unde locuiesc nu avem măcelar, nu avem multe. Mergeam în satul vecin, Bondeno, ca să-mi cumpăr lemn pentru foc. Carnetul de șofer e foarte important pentru mine".
Femeia a fost trasă pe dreapta de polițiști după ce a fost zărită circulând periculos. Când oamenii legii i-au verificat documentele, au constatat că permisul de conducere era expirat de mai mulți ani.
În Italia, ca să poți șofa după împlinierea vârstei de 90 de ani, trebuie să obții, din doi în doi ani, undă verde de la un medic.
Giuseppina Molinari: "O să-mi recapăt carnetul de șofer. Am vorbit deja cu un medic care mi-a zis: vino la mine și voi avea grijă de toate".
Problema este că mașina i-a fost pusă sub sechestru, pentru că bătrânica nu mai plătise asigurarea obligatorie de ceva vreme.
Udo Gümpel, reporter RTL: "A plătit amenda în valoare de 1.000 de euro. A plătit 1.300 de euro pentru asigurare, care era și ea expirată. Dar nu poate conduce autoturismul întrucât i-a fost confiscat".
Giuseppina are o alternativă de transport, la fel de "spectaculoasă" pentru vârsta ei.
Giuseppina Molinari: "Mă deplasez și cu bicicleta. De altfel, foloseam mașina destul de rar. Bicicleta e bună pentru sănătate. Pune sângele în mișcare".
Reporterul a fost interesat să afle și rețeta longevității. Italianca a dezvăluit că nu consumă grăsimi și că a refuzat mai multe cereri în căsătorie, fiindcă, spune ea, nu a vrut să aibă bătăi de cap cu bărbații.